**Mikojan-Gurevič MiG-25** (rus. Микоян и Гуревич МиГ-25; v kóde NATO: „**Foxbat**") je jednomiestne nadzvukové prepadové stíhacie a prieskumné lietadlo vyvinuté v Sovietskom zväze v 50. a 60. rokoch 20. storočia.

Vznik a vývoj
-------------

Koncom 50. rokov 20. storočia začali USA zavádzať do služby nadzvukový strategický bombardér B-58 Hustler a spustili vývoj prieskumného lietadla SR-71 Blackbird, ktoré mohlo dosiahnuť rýchlosť až Mach 3,3. Sovietsky letecký priemysel sa tak musel vysporiadať s neľahkým zadaním, ktorého úlohou bolo vytvorenie účinných prostriedkov na boj s týmito novými hrozbami. V tej dobe už mala konštrukčná kancelária A. I. Mikojana isté skúsenosti s vývojom moderných nadzvukových stíhacích lietadiel (projekty I-3U, I-7U, I-75 a Je-150). Hlavne ich posledné prototypy (Je-150 a Je-152) dokázali lietať v dostatočnej výške a potrebnou rýchlosťou. Avšak chýbal im patričný dolet, výkonný rádiolokátor a rakety s väčším dosahom.

Vývoj lietadla s uvedenými požiadavkami bol spustený v roku 1961 a projekt dostal meno Je-155. Okrem záchytnej stíhačky (Je-155P) prebiehal ešte vývoj prieskumného variantu (Je-155R) a stíhacieho bombardéra, ktorý mal byť schopný niesť aerobalistickú raketu. Prvé dva návrhy, záchytného a prieskumného lietadla, boli dňa 5. februára 1962 podporené vedením ministerstva obrany. V tom istom roku bola spustená výroba štyroch testovacích exemplárov – dvoch vo verzii záchytnej stíhačky (Je-155P1 a Je-155P2) a dvoch v prevedení prieskumného lietadla (Je-155R1 a Je-155R2). Ako prvý bol v lete 1964 hotový Je-155P1, s ktorým testovací pilot Ostapenko vzlietol dňa 9. septembra 1964. O rok neskôr bol otestovaný aj prototyp Je-155P2. V roku 1966 už podstupovali štátne skúšky ďalšie dva stíhacie prototypy, Je-155P3 a Je-155P4, ktoré boli testované so štyrmi zavesenými raketami (prvé dve lietadlá mohli niesť len jeden pár rakiet K-40). Pre doladenie kompatibility rádiolokátora a rakiet bol používaný aj prototyp Je-155P5, postavený na báze lietadla Tu-104A.

Dňa 5. októbra 1967 dosiahol skúšobný pilot A. V. Fedotov na prototype Je-155P1 svetový rekord. S užitočným zaťažením 1 – 2 tony sa dostal do výšky 29 977 m m a prekonal tak vtedajší rekord USA o 4 000 m.

V roku 1967 bol vyrobený prototyp Je-155P6 s viacerými konštrukčnými vylepšeniami. Išlo hlavne o lepšie vybavenie kabíny pilota, predĺženie prednej časti trupu, použitie vylepšených motorov a modifikovaného systému riadenia prívodu vzduchu. K ďalším zmenám patrilo zväčšenie plochy kýlu a spevnenie krídel. Následne bolo pre potreby štátnych skúšok vyrobených ďalších 5 prototypov, ktoré boli testované až do roku 1970. Onedlho na to získalo sovietske letectvo prvé sériové MiG-25P a podrobilo ich vojskovým skúškam. Dňa 13. apríla 1972 boli stíhacie lietadlá MiG-25P prijaté do služby.

O zaradení MiG-25 do výzbroje sa uvažovalo v roku 1979 (na žiadosť sovietskej strany) aj v ČSĽA. Sovietský návrh bol 24 kusov, česko-slovenský 4 kusy prieskumnej verzie.

Konštrukcia
-----------

MiG-25P je veľké prepadové lietadlo, ktorého dĺžka je 22,30 m. 80% draku stroja pozostáva z nerezovej teplu odolnej ocele VNS-2, VNS-4 a VNS-5. Zvyšných 8% konštrukcie je z titánu a 11% z hliníkovej zliatiny D19. Lietadlo má dve vertikálne chvostové plochy a lichobežníkové krídla s rozpätím 14,06 m. Krídla majú šípovitosť 42.5° na nábežnej hrane a 41° na odtokovej hrane.

Pohon MiGu-25P zabezpečovali dva motory Tumansky R-15B-300 s prídavným spaľovaním. Ťah každého z motorov bol 73,5 kN, pri použití forsáže až 109,8 kN. Lietadlo dosiahlo maximálnu rýchlosť 3 000 km/h, bolo to však bez výzbroje a vo výške 13 000 m. V reálnych podmienkach neprekračovali piloti rýchlosť 2 750 km/h a v nízkych nadmorských výškach je to len 1 200 km/h. MiG-25P mal vo vnútoných palivových nádržiach 14 570 kg paliva. Lietadlo vyzbrojené raketami dokázalo pri nadzvukovej rýchlosti preletieť 940 km.

MiG-25P mal pod krídlami štyri závesníky, na ktorých mohol niesť dva typy rakiet. Na vnútorných pylónoch mal zvyčajne zavesenú dvojicu striel R-40T s infračerveným navádzaním a dosahom 25 km. Na vonkajších to boli dve R-40R s poloaktívnym navádzaním a dosahom 30 km. Stíhačka bola vybavená rádiolokátorom Smerč-A, ktorý dokázal detegovať ciele s efektívnou odrazovou plochou 16 m² na 100 km. Radar mohol zameriavať ciele na vzdialenosť 50 km.

Používatelia
------------

Alžírsko  Alžírsko

* Alžírske vzdušné sily disponujú 13 lietadlami MiG-25 (k januáru 2017).

Sýria  Sýria

* Sýrske arabské vzdušné sily disponujú 2 lietadlami MiG-25 (k januáru 2017).

Špecifikácie (MiG-25P)
----------------------

### Technické údaje

* **Posádka**: 1
* **Dĺžka**: 22,30 m
* **Rozpätie**: 14,06 m
* **Výška**: 6,50 m
* **Nosná plocha**: 61,90 m²
* **Prázdna hmotnosť**: 18 800 kg
* **Normálna hmotnosť**: 36 720 kg
* **Maximálna vzletová hmotnosť**: 41 000 kg
* **Motor**: 2 × Tumansky R-15B-300 s prídavným spaľovaním, každý s maximálnym ťahom: 73,5 kN, ťahom s forsážou: 109,8 kN
* **Zásoba paliva:** 14 470 kg

### Výkony

* **Maximálna rýchlosť**: 3 000 km/h (Mach 2,83)
* **Dolet**: 1 730 km pri podzvukovej rýchlosti
* **Preletový dolet**: 2 575 km
* **Dostup**: 20 700 m (so 4 raketami)
* **Stúpavosť**: 260 m/s
* **Dĺžka vzletovej dráhy**: 1 250 m
* **Dĺžka pristávacej dráhy s brzdným padákom**: 800 m
* **Maximálne preťaženie:** 4,5 g

### Výzbroj

* 4 externé závesy
* **Rakety vzduch-vzduch:**
	+ 4x R-40 (AA-6 Acrid) (2x R-40T a 2x R-40R)

Referencie
----------

1. ↑  МиГ-25П
2. ↑  BÍLÝ, Matěj. *Varšavská smlouva 1969 – 1985 : vrchol a cesta k zániku*. Praha : Ústav pro studium totalitních režimů, 2016. 430 s. ISBN 978-80-87912-69-0. S. 244.
3. 1 2  МиГ-25П - FOXBAT-A, -С, -E
4. ↑  World Air Forces 2017

Pozri aj
--------

* Convair F-106 Delta Dart
* English Electric Lightning

Iné projekty
------------

Commons
* Spolupracuj na Commons Commons ponúka multimediálne súbory na tému **Mikojan-Gurevič MiG-25**


|  |  |
| --- | --- |
| Portal | Portál letectvoRuský portál |

| * z
* d
* u
Lietadlá MiG |
| --- |
| Stíhacie lietadlá | 
* MiG-1
* MiG-3
* MiG-7
* MiG-9
* MiG-15
* MiG-17
* MiG-19
* MiG-21
* MiG-23
* MiG-25
* MiG-29 (M)
* MiG-35

 |  |
| Prepadové stíhacie lietadlá | 
* MiG-25
* MiG-31

 |
| Palubné stíhacie lietadlá | 
* MiG-29K

 |
| Bojové lietadlá | 
* MiG-6
* MiG-23BN
* MiG-27

 |
| Prieskumné lietadlá | 
* MiG-25R

 |
| Cvičné lietadlá | 
* MiG-AT

 |
| Experimentálne lietadláa nerealizované projekty | 
* DIS (MiG-5)
* MiG-8
* I-211
* I-250
* I-270
* I-320
* Je-8
* I-370
* I-380/I-410/I-3/I-5
* I-7U
* I-75
* Je-150
* Je-152
* MiG Skat
* MiG-110
* MiG 1.44
* MiG LFI
* MiG-105
* MiG-33
* MiG-XX LMFS MiG-1.27
* MiG-41 (PAK DP)

 |